|  |  |
| --- | --- |
| **VELIKA TURA PO MAROKU**  ODHOD: 20.4.2026  12 dni | *02 23 45 218Rezultat iskanja slik za simbol phonme*  *Rezultat iskanja slik za simbol phonme 041 752 232*  [*info@agencija-vangogh.si*](mailto:info@agencija-vangogh.si) *Rezultat iskanja slik za email symbol* |

Maroko je najbolj zahodna arabska dežela in ena najbolj turistično privlačnih destinacij na afriškem kontinentu. Casablanca je zveneče ime, Rabat prestolnica na obali Atlantika in hkrati kraljevsko mesto. Kar štiri kraljevska mesta si bomo ogledali na poti, poleg Rabata še Meknes, Fes in Marakeš. Fes velja za kulturno in duhovno prestolnico dežele, medtem ko Marakeš postaja vse bolj zveneča turistična destinacija. Toda Maroko je veliko več kot kraljevska mesta. Tukaj je še Atlas, srednji in visoki, puščava s prekrasnimi peščenimi sipinami, ki jih bomo doživeli v Merzougi, oaze, utrjene vasi – kazbe, vadiji in seveda najbolj poznani trg Djemaa el Fna v Marakešu. Letos vas bomo popeljali še na skrajni sever Maroka, ki ga mnogi neupravičeno izpuščajo, saj se tukaj nahaja nekaj najzanimivejših zgodovinskih mest, kjer je še danes viden vpliv sosednjega severnega kontinenta, Evrope. Popeljali vas bomo tudi na jug dežele, na njen atlantski del, v turistično mesto Essaouiro, kjer boste lahko uživali na prekrasni peščeni plaži in v sprehodih po starem delu mesta. Da bo potovanje popolno, smo poskrbeli za nastanitve v hotelih s 5\*\*\*\*\*, tako da boste, iz udobja odličnih hotelov in takih s šarmom, še bolj uživali na tem prelepem 12-dnevnem potovanju.

PROGRAM POTOVANJA

1. DAN: MARIBOR – CELJE – LJUBLJANA - BENETKE - CASABLANCA

Prevoz potnikov iz Maribora, Celja, Ljubljane do letališča v Benetkah in direkten let do Casablance. Po prihodu na mednarodno letališče in opravljenih obmejnih formalnostih prevoz do hotela v Casablanci, nastanitev in nočitev.

1. DAN: CASABLANCA - RABAT – ASILAH - TANGER

Po zajtrku vožnja do glavnega mesta Maroka, Rabata. Ogled upravnega središča kraljevine, ki ga imenujejo tudi “belo kraljevsko mesto”. Ogled (samo zunanjosti) kraljeve palače, Hassanovega stolpa in mavzoleja Mohameda V., maroškega kralja, ki je bil zaslužen za neodvisnost Maroka. Po ogledu Rabata se bomo odpeljali proti severu dežele in vzdolž atlantske obale do nekdanje ribiške vasi Asilah, ki je v zadnjih desetletjih postala središče umetnikov od blizu in daleč. Popoldan se bomo ustavili na rtu Spartel, kjer se srečata Sredozemsko morje in Atlantski ocean, nato pa pot nadaljevali do mesta Tanger, ki je bilo v preteklosti stičišče Evrope in orienta. V mestu se nahaja zanimiv muzej Ibn Battouta Travel Museum, kjer je predstavljeno življenjsko potovanje največjega maroškega raziskovalca Ibn Battoute. V muzeju hranijo zapise in opise z njegovih potovanj, na katerih je v 14. stoletju z znanstveno natančnostjo opisoval kraje, po katerih je potoval. In prepotoval je več kot polovico tedaj znanega sveta. V kolikor bo čas, si bomo muzej tudi ogledali. Nastanitev v hotelu, večerja in nočitev (Z,V).

1. **DAN: TANGER – TETOUAN – CHEFCHAOUEN**

Po zajtrku se bomo popeljali proti severni gorski verigi imenovani Rif, kjer se nahaja tipično severno maroško mesto Tetouan. Mesto ima eno najlepših medin v deželi in arhitektura rahlo spominja na vpliv z iberskega polotoka. Hiše so bogato okrašene in okna zaščitena z železnimi, lepo kovanimi okviri. Med vijugastimi ulicami ležijo majhni trgi. Celotno mesto je lep primer andaluzijsko-mavrskega sloga. Po ogledu Tetouana bomo pot nadaljevali do mesteca Chefchaouen, ki se nahaja v srednjem delu zahodnega Rifa. Mesto so leta 1920 za kratek čas zasedli Španci. Ko so ga Maročani dobili nazaj, je postalo sveto mesto in vstop je bil dolgo časa nemuslimanom strogo prepovedan. Nastanitev v hotelu, večerja in nočitev (Z,V).

1. **DAN: CHEFCHAOUEN – MEKNES – VOLUBILIS - FEZ**

Po zajtrku se bomo odpeljali do drugega kraljevskega mesta Meknesa, ki je močno povezano z življenjem enega najmogočnejših maroških kraljev, Moulaya Ismaila. Iz časov njegovega vladanja konec 17. st., ko je Meknes postal glavno mesto dežele, so še danes vidni številni kulturni spomeniki. Obiskali bomo kraljeve konjušnice, žitne kašče ter mavzolej, kjer je pokopan omenjeni kralj. Ogledali si bomo še najznamenitejša mestna vrata, Bab El Mansour, ki slovijo tudi kot najlepša mestna vrata Severne Afrike. Popoldne bo sledila vožnja do ostankov rimskega mesta Volubilis, ki ga obdajajo nasadi oljk. Glavna ekonomska panoga je bila pridelava oljčnega olja, ki je prinesla blagostanje, še danes vidno v ostankih javnih in zasebnih zgradb. Nekatere so okrašene z bogatimi mozaiki, med katerimi vsak pripoveduje svojo zgodbo. Nadaljevanje vožnje do mesta Fes, nastanitev v hotelu, večerja in nočitev (Z,V).

1. DAN: FES

Dopoldne si bomo ogledali eno najzanimivejših in najslikovitejših mest Maroka. Fes je najstarejše kraljevo mesto, ustanovljeno v 9. st., za časa vladanja Moulay Idrisa II. Ponaša se z najstarejšo univerzo na svetu in zaradi tega upravičeno zasluži status kulturnega, verskega ter intelektualnega središča države. Mesto je znano po številnih palačah in mošejah z bogato arhitekturo, majhnih trgih, tradicionalnih nošah in številnih koranskih šolah. Najprej si bomo ogledali vhod v kraljevo palačo, židovsko četrt in delavnico, kjer izdelujejo znamenito feško keramiko. Nato sledi izlet v najstarejši mestni predel, medino imenovano Fes-el-Bali. Sprehod po majhnih ulicah polnih trgovcev, ki vabijo v trgovine z raznovrstnim orientalskim blagom. Ustavili se bomo v četrti usnjarjev in barvarjev, kjer v majhnih bazenih barvajo usnje, si ogledali univerzo Karaouine, zunanjost mavzoleja Moulay Idrisa II. in številne druge spomenike. Popoldne bo prosto za sprehode po mestu ali individualne oglede, nakupe … ali pa sprostitev v hotelskem kompleksu. Večerja in nočitev (Z,V).

1. DAN: FES - MIDELT – ERFOUD - MERZOUGA

Dopoldne bomo pot nadaljevali proti osrednjemu Atlasu. Krajši postanek bo v letoviškem kraju Ifrane, ki zaradi svoje lege in arhitekture spominja na Švico. Peljali se bomo tudi skozi gozd ceder in skozi mestece Midelt. Popoldne bomo pot nadaljevali skozi kanjone rek in zelene oaze z nasadi datljevih palm do puščavskega mesta Erfoud. Zadnji del poti bomo opravili s terenskimi vozili do mesta Merzouga, ki se nahaja sredi puščave. Nastanitev v kazbi; to je hotel grajen v tradicionalnem maroškem arhitektonskem slogu. Popoldne prosto za uživanje v hotelskem kompleksu ali pa se za doplačilo s terenskimi vozili odpravimo v puščavo, kjer bomo pri kraju Merzuga opazovali sončni zahod z najlepših in najslikovitejših peščenih sipin v Maroku. Po sončnem zahodu vrnitev v hotel, večerja in nočitev (Z,V).

1. DAN: MERZOUGA - ERFOUD – TODRA - OUARZAZATE

Po zajtrku vožnja po slikoviti puščavski pokrajini, posejani z zelenimi oazami, polnimi sadnega drevja in datljevih palm. Pri kraju Tinerhir bomo zavili v sosesko Todra, obdani z več sto metrov visokimi granitnimi skalami. Krajši postanek in nekaj prostega časa za sprehod ali kosilo po želji. Popoldne bo sledila vožnja po dolini reke Dades proti Ouarzazatu, imenovanem tudi »Vrata v puščavo«. Nekoč je bilo mesto na stičišču poti, ki so vodile afriške trgovce iz Sahare proti severu, Sredozemlju in Evropi. Nič čudnega, da je v mestu živela močna in bogata židovska skupnost. Na to spominja skoraj 300 let stara sinagoga in že zapuščeno židovsko pokopališče. Danes je mesto priznana turistična destinacija, priljubljena zlasti med režiserji. V mestu so posneli kar nekaj filmov svetovnega slovesa. Nastanitev v hotelu, večerja in nočitev (Z,V).

1. DAN: OUARZAZATE – AIT BENHADDOU - MARAKEŠ

Po zajtrku se bomo podali na pot proti Marakešu in pri tem še enkrat prečkali Atlas. Na poti si bomo ogledali kazbo Taourirt ter naredili panoramski posnetek kazbe Ait Benhaddou. Popoldne prihod v naš hotel in preostanek dneva prosto v tem najbolj turistično razvitem mestu. Podali se bomo na sprehod po najbolj znanem trgu v mestu in nedvomno zaščitnem znaku mesta Marakeš, trgu Djemaa el Fna, priljubljenem zbirališču prebivalcev Marakeša in številnih turistov, kjer boste lahko opazovali pripovedovalce pravljic, krotilce kač, akrobate, ali pa sedli na eno od številnih teras in popili skodelico kave ali čaja ter opazovali dogajanje na trgu. Večerja v hotelu in nočitev (Z,V).

9.DAN: MARAKEŠ

Marakeš je nedvomno najslikovitejše mesto Maroka. Imenujejo ga tudi “rdeči biser juga”. Današnji dan bo namenjen ogledom tega kraljevskega mesta ob vznožju pogorja Atlas. Celodnevni sprehod po mestu, čigar opečnato barvo zgradb skladno umirja zelenje številnih parkov in vrtov, bomo pričeli z ogledom mošeje Koutoubia ter njenega znamenitega minareta iz konca 12. st., vrtov in palače Bahia, grobnic Saadijskih kraljev in njihove palače. V medini - starem mestnem jedru - bomo obiskali eno od lekarn, kjer lahko kupite razna zelišča, začimbe in čaje, ki preženejo prav vse tegobe. Preostanek popoldneva bo prosto za odkrivanje suka in preizkušanje vaših sposobnosti barantanja s tamkajšnjimi odličnimi trgovci. Večerja in nočitev (Z,V).

1. DAN: MARAKEŠ – ESSAOUIRA

Dopoldan se bomo podali proti zahodu. Po nekaj urah vožnje bomo prispeli v Essaouiro, belo mesto na obali Atlantika. Arheološka izkopavanja so dokazala, da je bilo mesto naseljeno od pradavnine in je bilo od nekdaj najboljše pristanišče na atlantski obali današnjega Maroka. Današnje mesto Essaouiro je dal v 18. stoletju zgraditi Mohamed III, ki je želel svoje kraljestvo preusmeriti proti obali Atlantika in tako povečati trgovsko izmenjavo z evropskimi velesilami. Njegov cilj je bil ustanoviti pristanišče, ki bi bilo blizu mestu Marakeš. Središče mesta, medina ali nekdanji Mogador, je danes pod zaščito UNESCA in je poznano kot mesto umetnikov in boemov. Nastanitev v hotelu, večerja in nočitev v hotelu (Z,V).

1. DAN: ESSAOUIRA – SAFI – OUALIDIA – EL JADIDA - CASABLANCA

Dopoldne bomo pot nadaljevali proti severu in največjemu mestu v državi Casablanci. Na poti se bomo ustavili v mestu Safi, ki je bilo med leti 1488 in 1541 del portugalske krone in je danes znan predvsem po proizvodnji tekstilnih izdelkov in keramike. Ustavili se bomo pri stari portugalski trdnjavi in nato pot nadaljevali po zanimivi obalni cesti do vasi na obali Atlantika - Oualidia, kjer bo prosto za kosilo. Vas je poznana kot prestolnica ostrig in ribištvo predstavlja glavni gospodarski vir domačinov. Nato bomo pot nadaljevali do mesta El Jadida in si ga ogledali. Obzidje na obali Atlantika velja za eno od sedmih čudes, ki so jih Portugalci postavili v svojih kolonijah po svetu in stari del mesta je od leta 2004 pod zaščito UNESCA kot del svetovne kulturne dediščine. Popoldne prihod v največje mesto v deželi, Casablanco. Ustavili se bomo pri največji mošeji v deželi, posvečeni Hasanu II. Sledil bo krajši panoramski ogled mesta in nato nastanitev v hotelu, večerja in nočitev (Z,V).

12. DAN: CASABLANCA – BENETKE – LJUBLJANA – CELJE - MARIBOR

Po zajtrku bo prosto do prevoza na letališče in polet letala proti Benetkam. Samo še prevoz do Ljubljane in Maribora (Z).

ROK ZA PRIJAVO: tri mesece pred odhodom oziroma do zapolnitve prostih mest

CENA: 2.890 **EUR** pri najmanj 25 plačanih potnikih

CENA VKLJUČUJE: prevoz iz Maribora, Celja in Ljubljane do letališča v Benetkah in nazaj, povratno letalsko karto na relaciji Benetke-Casablanca-Benetke, vse letališke, varnostne in RSF takse, vse prevoze v Maroku, nastanitev v hotelih\* s 5\*\*\*\*\* v dvoposteljnih sobah (doplačilo za enoposteljno sobo znaša 790 EUR) na osnovi polpenzionov, vse izlete, terenska vozila za ogled peščenih sipin v Merzugi, lokalne vodnike v angleškem jeziku in slovenskega spremljevalca, nezgodno zavarovanje potnikov, organizacijo potovanja ter DDV.

CENA NE VKLJUČUJE: vstopnin, ki znašajo približno 100 EUR in morebitnih napitnin za lokalne vodnike in voznike.

Cena pri najmanj 20 plačanih potnikih znaša 2.990 EUR, pri najmanj 15 plačanih potnikih 3.090 EUR in pri najmanj 10 plačanih potnikih 3.290 EUR.

\*Večina hotelov pripada mednarodnim hotelskim verigam kot so Hilton, Mövenpick in Meridien, nekateri hoteli pa so tradicionalni (kazbe ali ksari) in nimajo standardne kategorizacije, so pa s šarmom. Hoteli so rezervirani, zato predlagamo, da pred prijavo zahtevate seznam teh hotelov.